Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 246/11/7703	Kežmarok, 27.6.2014
EEČ : 2-56-80-2014

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 4 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako predseda predstavenstva spoločnosti podnikajúcej pod obchodným menom Podtatranská hydina a.s., so sídlom ul. Slavkovská cesta č. 54, XXXXX, s prideleným identifikačným daňovým číslom  31 651 682, vystavil za uvedený daňový subjekt v zdaňovacom období IV. kvartálu roka 2009 celkovo 35 faktúr označených číselne, a to č. 29888, 29890, 29892, 29894, 29896, 29898, 29900, 29902, 29904, 29906, 29908, 29864, 188027, všetky vystavené dňa 30.11.2009, ďalej faktúry číselne označené č. 187996, 187997 zo dňa 29.12.2009, ďalej faktúry číselne označené č. 188021, 188023, 188025, 29852, 29854, 29856, 29858, 29860, 29862, 29866, 29868, 29870, 29872, 29874, 29876, 29878, 29880, 29882, 29884, 29886, všetky zo dňa 31.12.2009, v celkovej sume 1.229.269,77,-€, bez dane z pridanej hodnoty / DPH /, všetky faktúry boli vystavené na spoločnosť UNELAT s r.o. so sídlom ul. Za Zámečkem č. 744/9, Praha, Česká republika, a to za dodanie jatočných kurčiat, resp. ich opracovanie a dodanie bravčových mäsových výrobkov, pričom dodávky tohto tovaru resp. opracovanie tohto tovaru v daňovom priznaní a súhrnnom výkaze daňového priznania, ktoré bolo predložené Daňovému úradu XXXXX deklaroval ako tovar oslobodený od dane v zmysle ustanovenia § 43 Zákona č. 222/2004 Z.z. o dani z pridanej hodnoty, v znení neskorších zmien a doplnkov, pričom tento tovar v skutočnosti  spoločnosti UNELAT s r.o. Praha, Česká republika vyvezený nebol, čím takto skrátením dane z pridanej hodnoty spôsobil pre Slovenskú republiku, v zast. Daňový úrad v Prešove škodu v sume 233.561,25,-€

lebo zanikla trestnosť činu

Odôvodnenie:
              Uznesením vyšetrovateľa Okresného riaditeľstva PZ SR, Odbor kriminálnej polície v Kežmarku sp. zn. ORP – 102/KP – KK – 2013 zo dňa 29.3.2012 bolo                                                        
vznesené obvinenie obvinenie XXXXX pre zločin skrátenia dane a poistného podľa § 276 ods. 1, ods. 4 Trestného zákona, na tom skutkovom základe, ako je to uvedené vo výrokovej časti tohto uznesenia.

            V rámci vedeného vyšetrovania bol vypočutý obvinený XXXXX, ktorý vypovedal, že sa v danej veci necíti byť vinným, pretože obchod so spoločnosťou UNELAT s r.o. Praha považuje za bežný, takýchto obchodov uzatvorí ich spoločnosť do roka mnoho a ročný obrat spoločnosti Podtatranská hydina a.s. XXXXX predstavuje okolo 60 miliónov eur. Tovar bol odoberaný z prevádzky v Košiciach. Nepamätá si však zástupcu spoločnosti UNELAT s r.o. Praha, ich spoločnosť má široký záber podnikateľskej činnosti a preto si všetkých pamätať nemože. Či bolo expedované z Kežmarku alebo z Košíc nejaké mäso priamo pre spoločnosť UNELAT s r.o. Praha sa nevedel vyjadriť.  

           V rámci vedeného vyšetrovania boli vypočutí svedkovia, a to zástupcovia poškodenej strany Daňového úradu Prešov XXXXX a XXXXX, ďalej boli vypočutí svedkovia XXXXX, XXXXX, XXXXX, XXXXX XXXXX, XXXXX XXXXX, XXXXX, XXXXX XXXXX a znalkyňa XXXXX, znalec z odboru ekonomiky a účtovníctva, dožiadaním bol vypočutý v Českej republike svedok XXXXX.

              Svedkyňa XXXXX, správca dane – daňový kontrolór Daňového úradu Prešov, pobočka Poprad vypovedala, že vypracovala s kolegyňou protokol o daňovej kontrole subjektu Podtatranská hydina a.s. XXXXX u dane z pridanej hodnoty za zdaňovacie obdobie mesiacov júl až december 2009. Pri kontrole zistili, že boli predložené faktúry pre zahraničných odberateľov a to firmu HANDLOVWO – USLUGOWA POLNOC – POLUDNIE XXXXX, Poľská republika a spol. UNELAT Praha, Česká republika.  Doklady z Poľskej republiky boli vrátené bez potvrdenia, následne Podtatranská hydina a.s. XXXXX vystavila na ten istý tovar doklady do Českej republiky a s tým istým dátumom pre spoločnosť UNELAT s r.o. Praha. Daňový úrad kontaktoval príslušný daňový úrad v Českej republike, prostredníctvom medzinárodnej spolupráce, kde bolo zistené, že spoločnosť UNELAT s r.o. Praha nepriznala nadobudnutie tovaru a predmetom jej podnikania je prenájom bytových a nebytových priestorov. Pri daňovej kontrole spoločnosť Podtatranská hydina a.s. XXXXX predložila CMR, bez uvedenia mena a adresu dopravcu, bez uvedenia miesta a dátumu vystavenia, dátumu prevzatia a určenia zásielky, CMR obsahovali neúplné údaje, ktoré nákladný list musí obsahovať v zmysle medzinárodnej cestnej nákladnej preprave / CMR /, správca dane vyzval na ich doplnenie. Podtatranská hydina a.s. XXXXX si teda neoprávnene uplatnila oslobodenie od dane v zmysle ustanovenia § 43 Zákona č. 222/2007 Z. z. o dani z pridanej hodnoty, v znení neskorších zmien a doplnkov.

             Svedok – zástupca poškodenej strany Daňového úradu Prešov XXXXX doložil poverenie k zastupovaniu a dňa 18.10.2013 vypovedal, že                                                        
daňový subjekt Podtatranská hydina a.s. XXXXX uhradil nedoplatok evidovaný na tomto daňovom úrade pre vybrané daňové subjekty ku dňu 20.9.2013. Ku dňu 24.9.2013 správca dane voči daňovému subjektu Podtatranská hydina a.s. XXXXX neevidoval nedoplatok, preto bolo vystavené potvrdenie o vyrovnaní záväzkov voči daňovému úradu a toto potvrdenie doložil do vyšetrovacieho spisu ako listinný dôkaz. V ich evidenciách je uvedené, že bola uhradená celá dlžná suma dane, neevidujú žiadne nedoplatky a to sa týka aj prípadných penálov, úrokov, resp. pokút a poplatkov stanovených zákonom. K trestnému konaniu sa s nárokom na náhradu spôsobenej škody preto nepripojil.

             Do spisového materiálu boli v rámci vedeného trestného konania zabezpečené listinné dôkazy, a to trestné oznámenie, znalecký posudok vypracovaný znalkyňou z odboru ekonómie a manažmentu, odvetvie účtovníctvo a daňovníctvo, personalistika, potvrdenie o podaní daňového priznania subjektu Podtatranská hydina a.s. XXXXX za zdaňovacie obdobie r. 2009, daňové priznanie za r. 2009, výkaz ziskov a strát za r. 2009, súvaha za r. 2009, hlavná kniha za r. 2009, prehľad došlých faktúr za r. 2009, prehľad vyšlých tuzemských faktúr za r. 2009, prehľad vyšlých zahraničných faktúr za r. 2009, príjmové pokladničné doklady, jednotlivé faktúry, doklady o spoločnosti UNELAT s r.o. Praha, výpis z obchodného registra Městského súdu v Prahe, výpis z obchodného registra spol. Podtatranská hydina a.s. XXXXX, protokol o vykonaní daňovej kontroly, výpisy z účtu podnikateľského konta subjektu, fotokópie dokladov o medzinárodnej cestnej nákladnej preprave /CMR/, charakteristiku obvineného z miesta trvalého bydliska, výpis z lustrácie priestupkov a odpis z registra trestov obvineného XXXXX.

           Zločinu skrátenia dane a poistného podľa § 276 ods. 1, ods. 4 Trestného zákona sa páchateľ dopustí tým, že vo veľkom rozsahu skráti daň.

           V zmysle ustanovenia § 85 písm. a/ Trestného zákona, trestnosť trestného činu skrátenia dane a poistného podľa § 276 Trestného zákona zanikne, ak páchateľ dobrovoľne škodlivý následok trestného činu zamedzil alebo napravil. S poukazom na skutočnosť, že daňová povinnosť bola splnená a daň uhradená v celom rozsahu, je možné túto skutočnosť považovať za dobrovoľné napravenie spôsobeného následku trestného činu a teda dôvod pre použitie vyššie uvedeného ustanovenia Trestného zákona o účinnej ľútosti.

             V zmysle ustanovenia § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

              Z dôvodov vyššie uvedených preto bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie vedené proti obvinenému XXXXX pre zločin skrátenia dane a poistného podľa § 276 ods. 1, ods. 4 Trestného zákona, v zmysle ustanovenia § 215 ods. 1 písm. h/                                                              
Trestného poriadku s použitím ustanovenia § 85 písm. a/ Trestného zákona zastaviť, pretože zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor